वाजपेयी ने जिया पं. दीनदयाल का एकात्मवाद का सिद्धांत : गौर
पूर्व प्रधानमंत्री अटलबिहारी वाजपेयी इसलिए याद नहीं किए जाते कि वह तीन बाद प्रधानमंत्री रहे। बल्कि पं दीनदयाल उपाध्याय के एकात्मवाद के सिद्धांत को जी कर वह लोगों के सच्चे मार्गदर्शक बने। यह बात पूर्व प्रधानमंत्री अटल विहारी वाजपेयी के जन्मदिन पर आयोजित एक जिला स्तरीय कार्यक्रम के दौरान प्रदेश महिला मोर्चा उपाध्यक्ष व पूर्व महापौर भोपाल कृष्णा गौर ने कही।
कार्यक्रम का आयोजन शुक्रवार दोपहर संस्कृति गार्डन में किया गया। श्रीमती गौर ने कहा कि अटल जी के भाषण की कला लोगों को सम्मोहित कर देती है। उनके निर्विवाद नेता होने का ही परिणाम है कि विपक्षी भी उन्हें उतना ही सम्मान देते हैं, जितना की पार्टीजन। जिलाध्यक्ष रघुनंदन शर्मा ने कहा कि देश के गांवों को मुख्य मार्गों से जोड़ने वाली प्रधानमंत्री सड़क जैसी योजना उनकी दूरदर्शिता की परिचायक है। इस मौके पर विधायक नारायण सिंह पंवार, अमरसिंह यादव, हजारीलाल दांगी व कुंवर कोठार के अलावा पूर्व विधायक बद्रीलाल यादव, मोहन शर्मा, पूर सिंह पंवार, हनुमान प्रसाद गर्ग सहित अन्य जनप्रतिनिधि व नेताओं ने भी अपनी बात रखी। कार्यक्रम के दौरान श्री वाजपेयी की अच्छी सेहत के लिए कामना की गई। साथ ही नशा न करने और बुराइयों से बचने की शपथ भी ली। इस मौके पर पूर्व जिलाध्यक्ष केदार काका, दीपेंद्रसिंह चौहान, प्रेम विजयवर्गीय, नपाध्यक्ष मंगला गुप्ता, शैलेष गुप्ता, अनीता दुबे, हेमलता शर्मा सहित बड़ी तादाद में जिलेभर से आए पार्टी पदाधिकारी व कार्यकर्ता मौजूद रहे।
bho_Deva hin_Deva hin_Deva